# Jacobus Golius

Jacobus Golius (neerlandès: Jacob van Gool) (la Haia, 1596 - Leiden, 28 de setembre de 1667) va ser un astrònom, matemàtic i arabista neerlandès.

## Vida i obra

Els seus pares eren de Leiden però es van traslladar a La Haia quan la seva ciutat va ser assetjada per les tropes espanyoles el 1574. A La Haia, on el seu pare va tenir càrrecs importants a la cort d'Holanda, va néixer i va ser educat fins al 1612, quan va marxar a Leiden per estudiar matemàtiques, primer, i després àrab, a la universitat. En matemàtiques va ser deixeble de Snel i en àrab d'Erpenius, als quals va succeir en les seves càtedres. El 1621 va completar la seva formació amb un viatge a França. Va servir com a diplomàtic per la república al Marroc, entre 1622 i 1624, i a l'Orient Pròxim (sobre tot a Alep, actual Síria) des de 1625 fins a 1629, cosa que li va donar l'oportunitat de col·leccionar gran quantitat de manuscrits antics en àrab, tan particularment com per a la universitat.
El 1625 ja havia estat nomenat professor d'àrab a la universitat de Leiden i el 1629 també ho va ser de matemàtiques. Va compaginar els dos càrrecs fins a la seva mort el 1667. Va ser rector de la universitat en diverses ocasions.
El 1696 es va subhastar la seva col·lecció particular de més de dos-cents cinquanta manuscrits i se la va quedar la Biblioteca Bodleiana (Universitat d'Oxford).
Golius va fer emergir a la societat holandesa una simbiosi entre economia, política i estudis àrabs, millorant el prestigi d'aquesta última disciplina. El 1653 va publicar el seu Lexicon Arabico-Latinum en el qual descrivia les paraules àrabs en llatí i que és una obra mestra de l'ensenyament de l'àrab que destaca per l'organització dels mots (que van seguir tots els diccionaris posteriors). A més, va estudiar, anotar, editar i publicar diferents texts àrabs, entre els quals destaca el compendi d'astronomia d'Al-Farghaní, combinant d'aquesta forma les matemàtiques i les humanitats.

## Referències

* ↑ Juynboll, 1931, p. 121.
* ↑ Witkam, 1980, p. 49.
* ↑ Dijksterhuis, 2012, p. 80.
* ↑ Witkam, 1980, p. 49-50.
* ↑ Liebrenz, 2017, p. 220.
* ↑ Wakefield, 1994, p. 134.
* ↑ Dijksterhuis, 2012, p. 79.
* ↑ Juynboll, 1931, p. 130.
* ↑ Juynboll, 1931, p. 137.
* ↑ Wakefield, 1994, p. 137.
* ↑ Vrolijk, 2017, p. 18.
* ↑ Vrolijk, 2017, p. 10.
* ↑ Dijksterhuis, 2012, p. 80-81.

## Bibliografia

* Dijksterhuis, Fokko Jan. «The Mutual Making of Sciences and Humanities: Willebrord Snellius, Jacob Golius and the Early Modern Entanglement of Mathematics and Philology». A: Rens Bod, Jaap Maat, Thijs Weststeijn (eds.). The making of the humanities: from early modern to modern disciplines (en anglès). Amsterdam University Press, 2012, p. 73-92. ISBN 978-90-8964-455-8.
* Juynboll, Wilhelmina Maria Cornelis. «Hoofdstuk III. Jacobus Golius (1596-1667)». A: Zeventiende-eeuwsche beoefenaars van het Arabisch in Nederland (en neerlandès). Kemink en Zoon N.V., 1931, p. 119-183.
* Liebrenz, Boris «Golius and Tychsen and Their Quest for Manuscripts. Three Arabic Letters» (en anglès). Journal of Islamic Manuscripts, Vol. 8, Num. 2, 2017, pàg. 218-239. DOI: 10.1163/1878464X-00802003. ISSN: 1878-4631.
* Rejikumar, K.; Indukala, C.M. «A Study on University Education of Medieval European Mathematicians» (en anglès). International Journal of Pure and Applied Mathematics, Vol. 116, Num. 22, 2017, pàg. 265-273. ISSN: 1311-8080.
* Vrolijk, Arnaud. «Arabic Studies in the Netherlands and the Prerequisite of Social Impact: A Survey». A: Jan Loop, Alastair Hamilton, Charles Burnett (eds.). The Teaching and Learning of Arabic in Early Modern Europe (en anglès). Brill, 2017, p. 13-32. ISBN 978-90-04-32814-3.
* Wakefield, Collin. «Arabic manuscripts in the Bodleian Library: The Seventeenth Century Collections». A: G.A. Russell (ed.). The 'Arabick' Interest of the Natural Philosophers in Seventeenth-Century England (en anglès). Brill, 1994, p. 128-146. ISBN 90-04-09888-7.
* Witkam, J.J.. Jacobus Golius (1596-1667) en zijn handschriften (en anglès). Brill, 1980, p. 128-146. ISBN 978-90-04-61386-7.

## Enllaços externs

* O'Connor, John J.; Robertson, Edmund F. «Jacobus Golius» (en anglès). MacTutor History of Mathematics archive. School of Mathematics and Statistics, University of St Andrews, Scotland.